A Tanács 453/2003/EK rendelete

(2003. március 6.)

a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 62. cikke (2) bekezdése b) pontjának i. alpontjára,

tekintettel a Bizottság javaslatára [1],

tekintettel az Európai Parlament véleményére [2],

mivel:

(1) Az Európai Tanács 2002. június 21–22-i sevillai ülését követően, amelyen az 539/2001/EK rendelet [3] 2002. végéig való felülvizsgálatát kiemelt fontosságú feladatként ítélték meg, a Bizottság a tagállamoknak az általa kiküldött kérdőívre adott válaszait az 539/2001/EK rendelet felülvizsgálata szempontjából mérvadó kritériumok, nevezetesen az illegális bevándorlás, a közrend és közbiztonság, az Európai Unió harmadik országokkal való külkapcsolatai, a regionális koherencia és a viszonosság figyelembevételével értékelte. Megállapította, hogy az illegális bevándorlás kritériuma alapján szükséges Ecuadornak az 539/2001/EK rendelet II. mellékletéből az I. mellékletébe történő átvitele.

(2) Azon nemzetközi jogi fejleményeknek, amelyek miatt bizonyos államok vagy entitások státusa vagy megjelölése megváltozott, tükröződnie kell az 539/2001/EK rendelet mellékleteiben. E rendelet I. mellékletének 2. részéből Kelet-Timort (területi entitások) törölni kell, és a jegyzék 1. részébe (államok) kell felvenni.

(3) Mivel az egyrészről az Európai Közösségek és tagállamai és másrészről a Svájci Államszövetség közötti, a személyek szabad mozgásáról szóló megállapodás előírja Svájc és a tagállamok állampolgárainak vízum nélkül való szabad mozgását, Svájcnak az 539/2001/EK rendelet II. mellékletében való említése a továbbiakban szükségtelen.

(4) A tagállamoknak a kérdőívekre adott válaszai megmutatták, hogy a viszonosság elvének alapos vizsgálatára van szükség, amelyről a Bizottság később jelentést készít.

(5) Az Ecuador állampolgáraival szembeni vízumkényszert a tagállamoknak egységesen kell alkalmazniuk. Ezért olyan időpontot kell meghatározni, amelytől kezdődően minden tagállamnak be kell vezetnie a vízumkényszert.

(6) Izland és Norvégia tekintetében e rendelet az Európai Unió Tanácsa, valamint az Izlandi Köztársaság és a Norvég Királyság közti, e két államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás [4] értelmében a schengeni vívmányok azon rendelkezéseinek továbbfejlesztését képezi, amelyek az említett megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [5] 1. cikkének A. pontjában említett területre vonatkoznak.

(7) Az Egyesült Királyság és Írország nem vesz részt e rendelet elfogadásában, továbbá e rendelet rájuk nézve nem kötelező érvényű vagy alkalmazandó.

(8) E rendelet a csatlakozási okmány 3. cikkének (1) bekezdése értelmében a schengeni vívmányokra épülő vagy ahhoz egyéb módon kapcsolódó jogi aktusnak minősül,

ELFOGADTA EZT A RENDELETET:

1. cikk

Az 539/2001/EK rendelet a következőképpen módosul:

1. az I. mellékletben:

a) "Kelet-Timor" a 2. részből (olyan entitások és területi hatóságok, amelyeket legalább egy tagállam nem ismer el államként) átkerül az 1. részbe (államok), ahol "Kenya" előtt jelenik meg;

b) az 1. részben "Dzsibuti" és "Egyenlítői Guinea" között Ecuadorral egészül ki.

2. "Ecuadort" és "Svájcot" a II. melléklet 1. részéből el kell hagyni.

2. cikk

A Bizottság az Európai Parlament és a Tanács számára legkésőbb 2003. június 30-ig jelentést készít a viszonosság következményeiről, és adott esetben megfelelő javaslatokat nyújt be.

3. cikk

(1) E rendelet az Európai Unió Hivatalos Lapjában való kihirdetését követő 20. napon lép hatályba.

(2) A tagállamok 2003. június 1-jétől vezetik be a vízumkényszert Ecuador állampolgáraival szemben.

E rendelet az Európai Közösséget létrehozó szerződéssel összhangban teljes egészében kötelező és közvetlenül alkalmazandó a tagállamokban.

Kelt Brüsszelben, 2003. március 6-án.

a Tanács részéről

az elnök

D. Reppas

[1] A Hivatalos Lapban még nem tették közzé.

[2] 2003. február 12-i vélemény.

[3] HL L 81., 2001.3.21., 1. o. A legutóbb a 2414/2001/EK rendelettel (HL L 327., 2001.12.12., 1. o.) módosított rendelet.

[4] HL L 176., 1999.7.10., 36. o.

[5] HL L 176., 1999.7.10., 31. o.

--------------------------------------------------